Η τέλεια ληστεία

Υπόθεση

Η σειρά επικεντρώνεται σε δύο μεγάλες ληστείες μίας σπείρας ληστών, ενώ παράλληλα δημιουργούνται διάφορα προβλήματα, έρωτες, θανάτοι και πολλά άλλα. Στον πρώτο κύκλο, οι οκτώ ληστές κλείνονται στο Βασιλικό Νομισματοκοπείο της Ισπανίας στη Μαδρίτη κρατώντας ομήρους το προσωπικό και μια ομάδα επισκεπτών μαθητών με σκοπό να παραμείνουν για 11 μέρες, ώστε να μπορέσουν να τυπώσουν 2,4 δισεκατομμύρια ευρώ. Φορούν μάσκες που απεικονίζουν τον ζωγράφο Σαλβαντόρ Νταλί και χρησιμοποιούν ονόματα πόλεων για ψευδώνυμα. Το σχέδιο της ληστείας ανήκει στον επονομαζόμενο «Καθηγητή»(Σέρχιο Μαρκίνα), ο οποίος κινεί τα νήματα από ένα μυστικό κρησφύγετο. Αυτός στρατολόγησε τους υπόλοιπους, βάσει των προσωπικών τους ικανοτήτων αλλά και γιατί είναι άτομα που, για διάφορους προσωπικούς λόγους, δεν έχουν τίποτα να χάσουν και άρα αποφασισμένοι για όλα. Η συμμορία είχε περάσει 5 μήνες προετοιμασίας και εκπαίδευσης σε ένα αγρόκτημα έξω από το Τολέδο. Οι προσωπικές σχέσεις μεταξύ των ληστών αλλά και με τους ομήρους θα δημιουργήσουν αρκετές επιπλοκές στο σχέδιο που ο καθηγητής έχει μελετήσει μέχρι την τελευταία του λεπτομέρεια. Η κοπέλα με το ψευδώνυμο Τόκιο είναι ο αφηγητής και σχολιαστής της ιστορίας.
Το κτίριο του Βασιλικού Νομισματοκοπείου περικυκλώνεται από την αστυνομία και τις Ειδικές Δυνάμεις και τον ρόλο του Διαπραγματευτή αναλαμβάνει η επιθεωρήτρια Ρακέλ Μουρίγιο, μια γυναίκα με σοβαρά οικογενειακά προβλήματα. Μαζί της θα καταφέρει να πιάσει επαφή ο μυστηριώδης Καθηγητής, κάτι που και θα τον βοηθήσει και θα τον δυσκολέψει ταυτόχρονα στην εκπλήρωση του σχεδίου του. Την επιθεωρήτρια θα δυσκολέψει και η παρουσία των μυστικών υπηρεσιών και των άλλων κρατικών επεμβάσεων, καθώς μεταξύ των ομήρων είναι και η κόρη του Βρετανού πρέσβη στην Ισπανία, η Άλισον Πάρκερ. 
Η Ρακέλ δημιουργεί σοβαρή σχέση με τον καθηγητή, χωρίς να ξέρει ποιος είναι στην πραγματικότητα. Όμως στα τελευταία επειδόδια ανακαλύπτει τελικά ότι αυτός είναι ο καθηγητής και ο εγκέφαλος της υπόθεσης. Η Ρακέλ καταφέρνει να τον πιάσει και να τον ανακρίνει, όμως εκείνος καταφέρνει να ξεφύγει. Η αστυνομία μαθαίνει και αυτή παράλληλα ότι ο καθηγητής είναι αυτος με τον οποίο η Ρακέλ διατηρούσε σχέση, κι έτσι, νομίζοντας ότι είναι μαζί με τους ληστές, την απολύουν. Στο τέλος της ληστείας, οι ληστές και ο καθηγητής, καταφέρνουν να φύγουν από τη χώρα, ενώ η Ρακέλ έχει πάρει το μέρος των ληστών και ένα χρόνο μετά τη ληστεία καταφεύγει κι εκείνη στο μέρος όπου έχουν πάει. 
Στον δεύτερο κύκλο, οι ληστές έχουν καταφύγει σε διάφορες ηπείρους, χωρίς να ξέρει κανείς άλλος που βρίσκονται. Ο Καθηγητής βρίσκεται μαζί με τη Ρακέλ, η οποία τώρα πλέον είναι με το μέρος τους, τη μητέρα της και την κόρη της. Όλα κυλάνε καλά μέχρι που η Τόκιο αποφασίζει να φύγει για λίγο από το νησί που βρίσκεται με τον Ρίο και να μείνει για λίγο μόνη της σε μία πόλη, αφού της έχει λείψει η φασαρία. Όμως, εξαιτίας του ότι είχαν αγοράσει τηλέφωνα και επικοινωνούσαν, τους εντόπισαν και η αστυνομία έτρεξε να τους πιάσει. Η Τόκιο καταφέρνει να ξεφύγει, όμως ο Ρίο μπαίνει στη φυλακή. Η Τόκιο αποφασίζει να ειδοποιήσει τον Καθηγητή. Πηγαίνει στη χώρα όπου βρίσκεται και τον συναντάει. Μαθαίνονταν τι συνέβει, ο Καθηγητής αποφασίζει να καλέσει την ομάδα ξανά και να κάνουν μία ακόμα ληστεία έτσι ώστε να βγάλουν τον Ρίο από τη φυλακή. Τελικά, αποφασίζει να ληστέψει την Τράπεζα της Ισπανίας που, όπως μαθαίνουμε, είναι σχέδιο του αδερφού του Βερολίνο που ήταν ένας από τους οκτώ ληστές στη ληστεία του Νομισματοκοπείου. Οι σπείρα, με απώλειες αλλά και με νέα πρόσωπα, ξεκινά τη νέα ληστεία. 
Εκτός από το τραγούδι των τίτλων My life is going on, που τραγουδάει η Cecilia Krull, συχνά ακούγεται κατά τη διάρκεια πολλών σκηνών το τραγούδι-ύμνος της ιταλικής Αντίστασης στον Β' Παγκόσμιο Πόλεμο Bella ciao.

Επεισόδια

Η σειρά προβλήθηκε στην Ισπανία σε έναν κύκλο χωρισμένο σε δύο μέρη, το πρώτο μέρος, σε 9 επεισόδια, από από 2 Μαΐου έως 27 Ιουνίου 2017 και το δεύτερο, σε 6 επεισόδια, από 16 Οκτωβρίου έως 23 Νοεμβρίου 2017. Τα επεισόδια είχαν διάρκεια 60-80 λεπτά. Στο τέλος του 2017 η Netflix αγόρασε τη σειρά και μοίρασε τα 15 επεισόδια σε 22 που διαρκούν 40-50 λεπτά. Στις 25 Δεκεμβρίου 2017 προβλήθηκε το πρώτο μέρος σε 13 επεισόδια και στις 6 Απριλίου 2018 το δεύτερο σε 9 επεισόδια. Η νέα αυτή διανομή εκτόξευσε την επιτυχία της σειράς παγκοσμίως κι έτσι η Netflix ανακοίνωσε τον Απρίλιο του 2018 ότι ετοιμάζεται ένας δεύτερος κύκλος που θα προβληθεί το 2019. Στις 25 του Οκτωβρίου 2018 η Netflix ανακοίνωσε με ένα βίντεο στα κοινωνικά δίκτυα την έναρξη των γυρισμάτων του δεύτερου κύκλου της σειράς. Ανακοινώθηκαν επίσης οι συμμετοχές των Hovik Keuchkerian ως «Μπογκοτά», Najwa Nimri ως «Alicia», Fernando Cayo ως «Tamayo» και Rodrigo de la Serna ως ο «μηχανικός». Ο δεύτερος κύκλος προβάλλεται και αυτός σε δύο μέρη. Το πρώτο μέρος προβλήθηκε στις 19 Ιουλίου 2019, ενώ το δεύτερο πιθανόν να προβληθεί το 2020.